Apple: Facebooks VPN-app spionerer på brugerne

Facebook har valgt at fjerne Onavo Protect – en VPN-app til iOS – fra App Store efter at Apple har hævdet, at den bryder med deres politiker. App’en, som Facebook købte i 2013, hævder at beskytte brugere mens de browser, ved at blokere ondsindede sites, advare om phishing og forhindre hackere i at snage i datatrafik.

Sælger data til tredjepart

Onavo Protect var “gratis” at bruge. I stedet tjente Facebook penge på at samle og sælge information om brugerne. Og det er netop problemet: At data blev samlet og solgt til tredjepart. Det vil Apple ikke acceptere. Derfor er app’en nu væk fra App Store. I en udtalelse til websitet Techcrunch, skriver Apple:

“Vi arbejder hårdt på at beskytte brugernes privatliv og datasikkerhed gennem hele Apples økosystem. I den seneste opdatering af vores retningslinjer, gjorde vi det klart at apps ikke må samle information om, hvilke andre apps, der er installeret på brugerens telefon, med henblik på reklamering eller markedsføring, ligesom det skal gøres tydeligt hvilke brugerdata der indsamles og hvordan de bruges”.

Har du allerede app’en installeret, vil den fortsat fungere. Men der vil ikke komme nye opdateringer. App’en er stadig tilgængelig i Google Play-butikken.

Har du brug for en VPN, anbefaler vi på det kraftigste, at du vælger en der koster lidt mønter – og undgår dem, der lever af at sælge informationer om dig.

Apple: Facebooks VPN-app spionerer på brugerne